runetrust/blame-folketinget-dk huggingface dataset:
Peter Skaarup (DF), 2000-02-03:
Ja, det sidste ordførerindlæg fra hr. Tom Behnke er egentlig også meget karakteristisk for andre partiers modtagelse af det her forslag: Man synes, det er meget morsomt at gå ind i sådan et eller andet pindehuggeri og finde et eller andet, som man synes lyder lidt sjovt eller lidt underligt, men man er ikke rigtig indstillet på her fra talerstolen at fortælle, hvad man så selv vil gøre ved de store problemer på retsområdet, som vi ser i dag.
Det var hr. Tom Behnke heller ikke, og jeg synes egentlig ikke, at der var særlig mange ordførere, der var indstillede på det.
Jo, måske havde De Konservative nogle bud på, hvad det var, de ville gøre i forhold til i hvert fald nogle dele af de samfundsproblemer, vi ser på retsområdet her.
Så vi må desværre konstatere, at som det ser ud lige nu, vil der ikke være mulighed for at få Folketingets opbakning til f.eks. at opløse nogle af de naziborge, hvorfra der udgår kriminalitet i Danmark, og der vil ikke fra et flertals side være mulighed for at komme efter de personer på Nørrebro, der gentagne gange laver kriminalitet, anden generationsindvandrere, der er med til at smadre Nørrebrogade.
Der vil ikke være mulighed for, at man fremover kan gennemføre nogen initiativer, der kan give politiet nogle bedre virkemidler i den kamp, de konstant har for at komme grov kriminalitet til livs.
Derfor er vi altså i en situation, hvor det her forslag åbenbart ikke ser ud til at kunne vinde flertal, og det er så bare ærgerligt.
Jeg kan så kun opfordre de partier, som mener, at der skal ske nogle stramninger i retspolitikken her i landet, og som gerne vil stille sig på den lovlydige del af befolkningens side, til at komme frem med deres bud på, hvad vi kan gøre ved problemerne.
Og her må jeg bare spørge: Skal der et nyt overfald i Danmark til, skal der grovere metoder til fra nazistiske grupper eller andre grupper, før politikerne herinde på Christiansborg vågner op?
Det spørgsmål kan man jo stille efter at have hørt den holdning, der har været til debatten i dag.
Vi håber, at der er andre partier, der vil tage tråden op og prøve at komme med deres bud på, hvad de vil.
Hr. Søren Søndergaard fra Enhedslisten er selvfølgelig velkommen til at lave et lignende forslag, når det gælder det, hr. Søren Søndergaard kalder den højere del af den danske befolkning, eller hvad det nu er, han siger, når det gælder selskabstømmere eller advokater, eller hvem det er, hr. Søren Søndergaard vil have med, men det, vi gerne vil i Dansk Folkeparti, har ikke noget med det at gøre.
Det har noget at gøre med, at vi gerne vil beskytte den lovlydige del af befolkningen mod tilfældige overgreb fra de her grupperinger.
Og det bliver man nødt til at gennemføre på et eller andet tidspunkt, fordi der er en stigende voldskriminalitet her i landet, og det er altså en kriminalitet, vi skal gøre noget ved. Vi skal stille os på politiets side i form af indgreb, der hjælper politiet, og ikke stille os på forbrydernes side, og jeg synes, der er en tendens til, at en række partier herinde, specielt SF og Enhedslisten, gør det.
Anne Baastrup (SF), 2000-02-03:
Hvor er den multietniske borg, som hr. Peter Skaarup mener man kan fjerne?
Er det Indre Nørrebro, der skal fjernes?
Er det sådan, at hvis man har en etnisk baggrund, som er forskellig fra en dansk, så må man ikke bo på Nørrebro, for så kan man risikere at blive sat fast i 2 år efter det her forslag? Er det det, hr. Peter Skaarup vil?
Peter Skaarup (DF), 2000-02-03:
Til fru Anne Baastrup vil jeg sige, at jeg mener da bestemt, at alle selv har et ansvar, når de inviterer en storforbryder inden for dørene og han skal holde foredrag.
Men jeg mener altså også, at fru Anne Baastrup og SF har et ansvar for at sørge for, at den situation slet ikke er mulig, nemlig at Folketinget kunne sige til ministeren, at vi ønsker altså ikke, at kriminalforsorgen giver en tilladelse til, at vedkommende går ud og holder foredrag, giver en tilladelse til at deltage i tv-interviews og at være i studiet, osv. osv. Sådan nogle ting kunne ministeren og SF sagtens have taget initiativ til eller have støttet de partier, der ønskede det, men det ville SF jo ikke.
Det ansvar, som fru Anne Baastrup efterlyser, har vi derfor alle, men det har SF altså også, fordi det bl.a. var SF, der var modstræbende i den her sag.
Om jeg har besøgt Horsens Statsfængsel?
Det har jeg faktisk ikke, men det er ikke særlig afgørende for den her sag, for vi ved udmærket godt, at vilkårene i Horsens Statsfængsel - det er et meget gammelt fængsel - er præget af, at der i høj grad har fundet indsmugling af narko sted.
Det er et problem, som fængselsmyndighederne har forsøgt at gøre noget ved, og det må vi så også prøve at støtte dem i.
Men det ændrer altså ikke ved, at SF er alt for slap i sin retspolitik.
Ole Sohn (SF), 2000-02-03:
Når man lyttede til spørgsmålene, der var til den forrige taler, og når man hører Venstres ordfører, så kan man godt få indtryk af, at forespørgslen er rettet til en forkert minister, for fokus er jo stort set alene: Kan vi ikke få en lavere skat, kan vi ikke få nogle mindre afgifter. Jeg er lidt skuffet over, at Venstre her bare holder en ordførertale og kun taler om nedsættelse af skatter og afgifter, at man ikke har så meget som en sætning om et nyt input til dansk turisme, om nye udfordringer, om at turisterhvervet også er med til at forny sig, men bare at det skal køre videre i den samme retning, det skal bare have nogle billigere skatter og afgifter.
Det synes jeg simpelthen er for fladt.
En af de ting, som man måske kunne undre sig over i Venstres ordførertale, det er, at hr. Svend Erik Hovmand mente, at der er fire turistministre: Ud over erhvervsministeren er der skatteministeren, miljøministeren og finansministeren.
Men en stor del af årsagen til, at vi får turister her i Danmark, er faktisk, at vi har et kulturministerium, som sørger for, at vi har nogle kulturattraktioner, som turisterne vil komme for at se, og for at vi kan finansiere dem, skal der vel også en vis form for indtægt til, sådan at tingene kan køre rundt, sådan at vi får noget at tiltrække turisterne til, og dér synes jeg Venstre er utrolig traditionel i sin tankegang.
Frode Sørensen (S), 2000-02-03:
Ifølge Venstres ordfører har der været en nedgang i de tyske overnatninger inden for det tredje kvartal af 1999 på 600 mio. kr.
Men nu er det jo sådan, at de fleste tyskere bor i sommerhuse, så jeg vil gerne spørge hr. Svend Erik Hovmand, om han mener, det er momsen, der er skyld i, at de ikke kommer i sommerperioden, om han mener, at det er de grønne afgifter, som gør det, eller om hr. Svend Erik Hovmand måske mener, at den pris, som tyskerne betaler, måske er sammensat af et for lille beløb til udlejerne og et for stort beløb til dem, der formidler.
Og til sidst vil jeg da gerne høre hr. Svend Erik
Hovmand: Hvis vi nu skulle gå ind og reducere afgifterne - og jeg vil stille det samme spørgsmål til hr. Jens Rohde - vil Venstre så være med til at finansiere de 1,5 mia. kr., og hvordan vil Venstre finansiere dem?
Svend Erik Hovmand (V), 2000-02-03:
Jeg vil gerne medgive hr. Ole Sohn, at kulturministeren burde have været nævnt, absolut.
Og så vil jeg sige, at hr. Ole Sohn desværre ikke hørte den sidste del af mit indlæg, hvor jeg pegede på en række af de ting, som vi fra mit parti mener er vigtige at fremme i dansk turisme, også ting, som ikke koster noget.
Eksempelvis koster det med at udvide sommerhussæsonen ikke en krone for den danske stat, ikke en krone for private investorer, men det giver en ekstra valutaindtjening, uden at det skader noget som helst, og det er også et svar til hr. Frode Sørensen.
Hvorfor kan hr. Frode Sørensen ikke overbevise sin egen miljøminister, når selv Danmarks Naturfredningsforening ikke mener, at der er miljømæssige problemer i en udvidelse af sommerhussæsonen?
Der ligger da lige på den flade hånd en ekstra milliard kroner i valutaindtjening.
Frode Sørensen (S), 2000-02-03:
Jeg ved ikke, om jeg fik svar på mit spørgsmål vedrørende den manglende indtjening på sommerhuse, men jeg vil da gerne spørge igen: Skyldes nedgangen i de tyske turister i tredje kvartal af 1999, at moms og grønne afgifter er for høje?
Det må vi kunne få et svar på.
Og så er det selvfølgelig let at finansiere et nettobeløb på 1,5 mia. kr. med forventede forestående indtægter!
Svend Erik Hovmand (V), 2000-02-03:
Nu ved jeg ikke, hvorfor hr. Frode Sørensen taler om moms på sommerhuse.
Mig bekendt er de ikke momsbelagte.
Men jeg vil gerne gøre opmærksom på, at de grønne afgifter tynger på sommerhusene, og det gør de på campingpladserne, og det gør de på en række andre turistattraktioner.
Jeg nævnte et eksempel på, hvad det f.eks. betød for en almindelig campingplads: en stigning fra 90.000 kr. til 320.000 kr. på kort tid.
Der er da ikke noget at sige til, at det betyder noget for campingturismen i Danmark.
Der er da ikke noget at sige til, at udenlandske turister siger: Hov, hov, hvis Danmark er det dyreste campingland overhovedet i hele Europa, så er det da lige en overvejelse værd, om vi skal tage derop.
Jeg skal ikke underkende, at der kunne gøres mere i propagandaen for sommerhusudlejning, absolut.
Jeg vil bare gøre opmærksom på, at når Danmarks Turistråd og andre, der har forstand på de her ting, mener, at der er store valutaindtjeninger at hente ved en udvidelse af udlejningssæsonen, så tror jeg nok, at vi må lytte til det.
Frode Sørensen (S), 2000-02-03:
Ja, tak til hr. Jens Rohde.
Angående vores defensive politik sagde jeg jo egentlig i min ordførertale, at det drejer sig om at produktudvikle.
Det synes jeg ikke er særlig meget defensivt.
Så det synes jeg, vi skal gå ind i.
Skal jeg nu forstå hr. Jens Rohde sådan, at de ca. halvanden milliard, som kommer ind i form af afgifter på turistbranchen, er Venstre indstillet på at komme med forslag til at finde andre afgifter og indtægter for?
For så vil vi meget, meget gerne høre det fra hr. Jens Rohdes side. At sommerhusudlejningen er gået nedad i år, jamen det er et faktum.
Det er det, og derfor er det selvfølgelig også absolut nødvendigt at tænke fremad på hele dette område og finde gode muligheder. Og dér mener jeg absolut, at branchen skal til at se på, hvad det er for nogle aktiviteter, som man kan tilbyde de gæster, vi får herop, og til at se på de aktiviteter, der ligger ud over de traditionelle med nøgleudlevering og reparation af de ting, der går itu undervejs, at der også ligger nogle tilbud.
Det synes jeg, man skal samarbejde om, og det synes jeg, man allerede er godt på vej til i de otte turistregioner.
Så vi håber alle sammen, vi får vendt den udvikling.
Frode Sørensen (S), 2000-02-03:
Den konservative ordfører, fru Pernille Sams, synes, jeg sagde noget meget rigtigt: at der skal ske en større markedsføring af oplevelser, så jeg håber, vi kan være med til at fremme, at det sker, for det har stor betydning for turisttilstrømningen.
Jeg synes, der kom lidt modsigeligt omkring det, for hvis denne markedsføring nu sker, tror fru Pernille Sams så, at man måske, fordi man kan spare 150 kr. på en overnatning ved at tage til Malmø, hellere vil køre over broen?
Så tror hun virkelig, at man vil tage til Malmø og bo derovre i stedet for at være her i København, hvor det både sner og sker?
Pernille Sams (KF), 2000-02-03:
Både ministeren og den socialdemokratiske ordfører brugte i deres hovedindlæg en masse tid på at koncentrere sig om, hvad alle andre kunne gøre for at fremme turismen.
Jeg synes også, at det ville klæde Folketingets partier, også regeringspartierne, om man her i dag koncentrerede sig lidt om, hvad vi kunne gøre herindefra for at hjælpe turisterhvervet med at løse dets problemer.
Det er det, jeg har forsøgt på.
Jeg mener ikke, at det klæder os at vaske vore hænder og sige: Vi har gjort alt optimalt, nu er det jeres opgave at klare resten.
Vi har masser, vi kunne hjælpe turisterhvervet med.
Dér har jeg påpeget nogle af de relevante ting, men jeg vil gerne sige, nu jeg får et direkte spørgsmål: Ja, jeg tror, at konferencer generelt set vil være påvirket af prisniveauet for afholdelse af konferencer.
De store erhvervskonferencer, hvor virksomheder skal have tusind medarbejdere til konference f.eks., tror jeg bestemt vil være påvirket af, hvorvidt der er 20 pct. prisforskel eller ej.
Dér synes jeg bare, at de danske hotel- og turistfolk og deres konferencefaciliteter og det hele skal have mulighed for at være konkurrencedygtige med de svenske, tilsvarende tilbud, og derfor foreslår vi de regler, vi gør.
Morten Helveg Petersen (RV), 2000-02-03:
Det danske turisterhverv har stor betydning for det danske samfund, som nævnt af stort set alle ordførere før mig.
Men kravene til gode rammevilkår bliver stadig vigtigere på grund af globaliseringen og den stigende konkurrence mellem landene om turisternes gunst.
Det illustreres bl.a. ved, at priserne på turistrejser efterhånden er meget lave.
Det betyder flere reelle valgmuligheder for et bredt udsnit
af befolkningen og hermed også en forstærket konkurrence om forbrugerne og deres gunst
Hertil kommer, at forbrugernes efterspørgsel efter rejseoplevelser er under stadig forandring.
Det skyldes bl.a. ændringer i befolkningens sammensætning med en større gruppe af ældre og mere rejsevante og kvalitetsbevidste turister.
Det er efter radikal opfattelse globaliseringen og den ændrede efterspørgsel efter rejseoplevelser, som regeringens turismepolitik skal tage højde for.
Og der er, som vi allerede har hørt fra erhvervsministerens side, igangsat en række helt fornuftige initiativer for at styrke kvalitet og kompetenceudvikling inden for erhvervet.
Men der er brug for til stadighed at opdatere den tilgængelige viden for at kunne tilpasse og udvikle indsatsen inden for turismeerhvervet, og når vi som nævnt ved, at der sker forandringer i turismens vilkår i disse år, men ikke kender til omfanget af disse ændringer, jamen så er der grund til at kigge nærmere på sagen.
Derfor synes vi, der er meget fornuft i argumenterne om at udarbejde en egentlig redegørelse; vi synes, det er en udmærket idé, som der bør arbejdes videre med.
Og vi kan støtte det forslag til vedtagelse, der ligger på bordene foran os.
Det er vigtigt, at vi som politikere konstant er opmærksomme på ændringer i de konkurrencevilkår, som danske virksomheder er udsat for, selvfølgelig også turismeerhvervet.
Inden for IT-området gør vi det nu med en såkaldt netværksredegørelse.
Vi synes fra radikal side, at der også er god fornuft i at gøre det inden for turisterhvervet.
Så kan vi nemlig se på det i en helhed og ikke kun fokusere på enkeltstående skattemæssige problemstillinger.
Egil Møller (DF), 2000-02-03:
Hr. Frode Sørensen henviser til, at sommerhusbranchen og udlejerne ikke har haft så godt et år, som man plejer.
Jeg vil godt spørge, om hr. Frode Sørensen ikke kan se noget fremadrettet i, at man, uanset hvordan det er gået i indeværende sæson, så også tænker på årene fremover, så man simpelt hen skaber optimale muligheder for indtægter.
Det må da være, synes jeg, ganske naturligt.
Jens Rohde (V), 2000-02-03:
Jeg vil bare sige til den socialdemokratiske ordfører, at her får vi endnu et eksempel på den typiske socialdemokratiske defensive politik.
Man taler om et tab til staten uden overhovedet at tænke på den merindtjening, som vil komme ved, at man styrker erhvervslivet.
Henriette Kjær (KF), 2000-02-03:
Vi finder, at den bestemmelse i lovforslag nr. L 92, der fastslår, at kommunerne ikke nødvendigvis skal udarbejde lokalplaner hvert fjerde år, er fornuftigt og visionært foreslået af miljøministeren.
For hvorfor sætte en masse medarbejdere i gang med noget, der strengt taget ikke er nødvendigt?
Det er kun med til at belaste det administrative system og dermed udvide antallet af offentligt ansatte.
Derfor har vi stillet ændringsforslag om, at regionsplaner også kun skal revideres, når der er behov for det og ikke nødvendigvis hvert fjerde år.
Vi har stillet ændringsforslaget, fordi amterne i dag bruger enorme ressourcer på at forberede og udarbejde disse regionsplaner, selv om der ikke nødvendigvis er behov for ændringer.
Det betragter vi som bureaukrati og overadministration.
Vi synes dog, det er vigtigt at slå fast, at vi ikke ønsker, at amterne skal kunne virke som en bremseklods i forhold til de kommuner, der har behov for at få deres lokalplaner igennem, og hvor en ændring af regionsplanen er en nødvendig forudsætning.
Tværtimod ønsker mindretallet, og det vil sige Det Konservative Folkeparti, der bliver støttet af CD, at amterne skal være mere imødekommende over for de kommuner, der har brug for at komme videre i deres planlægning til gavn for byens velfærd og udvikling.
Desværre må vi sige, at de seneste års udvikling har vist en række uheldige tilfælde, hvor amterne har stoppet for en oplagt fornuftig udvikling.
Vi ønsker kort sagt mere smidighed i forvaltningen.
Arne Melchior (CD), 2000-02-03:
De problemer, der opstår efter Øresundsbroens ibrugtagning, er jo af ny art og meget omfattende.
Hr. Frode Sørensen, som jeg ellers er dybtgående enig med, siger, at han vil se det, før han tror det, at Malmö bliver en konkurrent.
Hvis nu hr. Frode Sørensen havde investeret i et hotel i Malmö, mon han så ikke ville gøre det, som vil ske, og det starter i sommer, og jeg ved det: Kæmpeannoncer for sydsvenske overnatningssteder i de danske og tyske aviser osv., målrettet mod folk, der skal til kongresser og møder i Danmark. Der er ved at blive opført et hotel midt i Malmö.
Jeg kan ikke huske det nøjagtige etagetal, men det er noget mellem 60 og 80 etager.
Mon ikke de folk, der investerer i det hotel, har kig på det kæmpemarked, der ligger her i København?
Jeg ved godt, at København er både større og sjovere end Malmö, men sengen kan være lige så god i Malmö.
Jens Rohde (V), 2000-02-03:
Hr. Frode Sørensen nævner, at erhvervet ikke er i en egentlig krise og taler om stagnation.
Jeg vil godt minde om, at når man inden for almindelige erhvervsvirksomheder taler om, at der er stagnation, er det faktisk lig med recession.
Herefter kommer hr. Frode Sørensen med et væld af en form for arrogance over for erhvervet og siger, at erhvervet har haft det for let, og at man ikke har produktudviklet nok.
Efterfølgende afvises det totalt, at afgiftsniveauet er en hæmmende faktor for turisterhvervet, og derfor vil jeg godt spørge hr. Frode Sørensen: Opfatter Socialdemokratiet virkelig prispolitikken som fuldstændig ligegyldig i denne sammenhæng?
Frode Sørensen (S), 2000-02-03:
Til hr. Arne Melchior vil jeg sige om Malmö som konkurrent: Det bliver selvfølgelig påstand mod påstand, men det finder vi selvfølgelig ud af hen ad årene.
Jeg mener stadig, at Malmö ud over selve kongressen slet ikke har de tilbud til kongresdeltagerne, som vi har i København, og derfor er jeg faktisk kun bange for København som overnatningssted, hvis vi ikke får udbygget kapaciteten med endnu flere hoteller.
Nu kommer jeg jo selv fra grænseregionen, og vi har ikke så mange kongresser dernede, men vi har da nogle.
Jeg har endnu aldrig hørt, at der er nogen, der har holdt kongres i Aabenraa og overnattet i Flensburg, hvor momsen jo er noget billigere, men det skyldes måske ukendskab til Flensburg.
Hr. Jens Rohde var inde på, om stagnation ikke er lig recession.
Man kan måske godt finde ud af, at det kan være rigtigt nogle steder, men jeg tror såmænd ikke, at det er det
i relation til turisterhvervet.
Vi har set, at med de tyske turister er vi jo nødt til også at tage hensyn til, at der i perioden efter Murens fald kom rigtig mange østtyskere, og at det selvfølgelig ville flade noget ud.
Når hr. Jens Rohde så kalder det arrogance, når jeg siger, at man har sovet i timen, jamen så må det jo stå for hr. Jens Rohdes egen regning.
Jeg mener med det, jeg sagde om, at man havde sovet i timen, at det kan jo godt være, at sommerhusudlejningsbureauerne også skulle være med til at udvikle nogle sideaktiviteter og ikke blot sørge for at leje husene ud, udlevere nøglerne og reparere kaffemaskinen, hvis den går i stykker.
Det kunne godt være, man skulle være med til at præsentere nogle af de både historiskkulturelle og musikkulturelle muligheder, som vi har i Danmark, og at det kunne være med til at tiltrække eksempelvis de tyske turister.
Det er jo sådan i dag, at det er specielt de yngre tyske turister, der svigter.
Og det kunne jo godt være, at de er nødt til at have lidt andet end blot et sted, de kan bo, og en seng, de kan sove i.
Med hensyn til prispolitik som sådan mener jeg ikke, at man i enhver situation kan sammenholde pris og kvalitet.
Vi har på det seneste haft debat om, hvad et overnatningsdøgn koster på et konferencehotel, og der er blevet nævnt priser op til 1.415 kr.
Det er også utrolig muligt at finde priser på ca. det halve af et sådant beløb
, så pris og kvalitet synes jeg lige, man skal holde adskilt.
Ole M. Nielsen (KRF), 2000-02-03:
Nu ved jeg ikke, om hr. Frode Sørensen oplyste mig om, hvor mange af deres konferencer, der blev afholdt i Aabenraa.
Jeg vil i hvert fald tro, at man har et problem, for der er ikke overnatning til deltagerne.
Hvor de overnatter henne, hvis man endelig holder sådan nogle konferencer, ved jeg ikke, men det har hr. Frode Sørensen sikkert styr på.
En af grundene til, at tyskerne svigter os i øjeblikket, er jo nemlig, at den fordyrer, måske sammenholdt med vores ikke alt for gode sommervejr.
Der er flere ting, der indgår i overvejelserne, når man skal vælge feriested, men det er da helt klart, at moms på alle typer overnatninger betyder noget.
Jens Rohde (V), 2000-02-03:
Ja, så fik vi jo en lang udenomssnak igen.
Vil hr. Frode Sørensen virkelig mene, at afgifter og skatter ikke er et konkurrenceparameter i den her sammenhæng?
Mener Socialdemokratiet virkelig det? Så siger hr. Frode Sørensen, at udlejningsbureauerne skal skabe nogle sideaktiviteter.
Så kunne man jo samtidig spørge, om hr. Frode Sørensen mener, at den danske skatte- og afgiftspolitik ligefrem fremmer initiativlysten hos det danske erhvervsliv som helhed og i turisterhvervet i særdeleshed?
Egil Møller (DF), 2000-02-03:
Den socialdemokratiske ordfører var inde på, at sommerhusbureauerne jo godt kunne prøve at udvikle andre initiativer til at lokke turister til, som det blev sagt.
Så vil jeg godt lige spørge den socialdemokratiske ordfører, om ikke han synes, det var en god idé, at man udvidede sæsonen i vinterhalvåret for udlejning af sommerhuse.
Vi har jo en regel nu, som er ret uklar.
Ikke engang domstolene kan fortolke den, men jeg vil bare lige spørge hr. Frode Sørensen, om ikke han selv kan se en idé i, at vi giver mulighed for, at turisterne spredes over hele året, og at vi så anvender de muligheder, vi faktisk allerede har.